ทองปิดลบ 9.3 ดอลล์
สัญญาทองคำตลาดนิวยอร์กปิดร่วงลง ทำสถิติร่วงลงติดต่อกัน 6 วันทำการ นักลงทุนเทขายสัญญาทองคำ
17 พ.ค. 2556

สัญญาทองคำตลาดนิวยอร์กปิดร่วงลง ทำสถิติร่วงลงติดต่อกัน 6 วันทำการ นักลงทุนเทขายสัญญาทองคำ 
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 9.3 ดอลลาร์ หรือ 0.67% ปิดที่ 1,386.9 ดอลลาร์/ออนซ์ 
สัญญาโลหะเงินส่งมอบเดือนก.ค.ปิดที่ 22.659 ดอลลาร์/ออนซ์ ขยับขึ้น 0.001 ดอลลาร์ ส่วนสัญญาโลหะทองแดงส่งมอบเดือนก.ค.เพิ่มขึ้น 2.95 เซนต์ ปิดที่ระดับ 3.2945 ดอลลาร์/ปอนด์
สัญญาพลาตินัมส่งมอบเดือนก.ค.ปิดที่ 1485.60 ดอลลาร์/ออนซ์ ร่วงลง 5.10 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 740.75 ดอลลาร์/ออนซ์ เพิ่มขึ้น 11.70 ดอลลาร์
สภาทองคำโลก (WGC)  เปิดเผยเมื่อวานนี้ ความต้องการทองคำทั่วโลกในช่วงไตรมาสแรกปี 2556 ลดลง 13% เมื่อเทียบกับช่วงเดียวกันของปีก่อน แตะระดับต่ำสุดในรอบ 3 ปี ที่ 963 ตัน
WGC ระบุว่าอุปสงค์ลดลงในไตรมาสที่แล้ว เนื่องจากนักลงทุนลดสัดส่วนการลงทุนในกองทุน ETF ลงอย่างมาก แม้ว่าความต้องการในส่วนของอัญมณี เหรียญทองและทองแท่งจะพุ่งขึ้นก็ตาม
นับตั้งแต่ต้นปี 2556 จนถึงวันพุธที่ผ่านมา สัญญาทองคำร่วงลงไปแล้ว 17% ซึ่งทำให้นักลงทุนขาดความเชื่อมั่นในการลงทุนทองคำ นอกจากนี้ ตลาดยังได้รับแรงกดดันจากรายงานที่ว่า กองทุน SPDR ได้ลดการถือครองทองคำลง 0.4% เมื่อวันพุธ สู่ระดับ 1,047.13 ตัน ซึ่งเป็นระดับต่ำสุดนับตั้งแต่เดือนมี.ค. 2550 และได้ปรับลดการถือครองทองคำไปแล้ว 303.7 ตันในปีนี้
ขณะที่กองทุนโซรอส ฟันด์ เมนเนจเมนท์ ของนายจอร์จ โซรอส ได้ปรับลดการถือครองทองคำในกองทุน SPDR ลง 55% ในไตรมาส 4 ปีที่แล้ว